CELEX: 32015R1549
Language: lv
Date: 2015-09-17 00:00:00
Title: Komisijas Deleģētā regula (ES) 2015/1549 (2015. gada 17. septembris) par pagaidu ārkārtas pasākumiem piena un piena produktu nozarē, kas pagarina valsts intervences periodu sviestam un vājpiena pulverim 2015. gadā un nosaka agrāku sviesta un vājpiena pulvera valsts intervences periodu 2016. gadā

18.9.2015   
            
            
               LV
            
            
               Eiropas Savienības Oficiālais Vēstnesis
            
            
               L 242/28
            
         KOMISIJAS DELEĢĒTĀ REGULA (ES) 2015/1549
   (2015. gada 17. septembris)
   par pagaidu ārkārtas pasākumiem piena un piena produktu nozarē, kas pagarina valsts intervences periodu sviestam un vājpiena pulverim 2015. gadā un nosaka agrāku sviesta un vājpiena pulvera valsts intervences periodu 2016. gadā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 219. panta 1. punktu saistībā ar tās 228. pantu,
   tā kā:
   
               (1)
            
            
               Krievija 2014. gada 7. augustā ieviesa aizliegumu Krievijā no Savienības importēt noteiktus ražojumus, ieskaitot pienu un piena produktus. Aizliegums izraisīja tirgus traucējumus un ievērojamu cenu kritumu, jo svarīgs eksporta tirgus pēkšņi bija kļuvis nepieejams.
            
         
               (2)
            
            
               2015. gada 25. jūnijā Krievija uz vēl vienu gadu – līdz 2016. gada 6. augustam – pagarināja aizliegumu importēt lauksaimniecības produktus un pārtikas produktus, kuru izcelsme ir ES.
            
         
               (3)
            
            
               Bez tam pieprasījums pēc piena un piena produktiem pasaulē 2014. gadā un 2015. gada pirmajos mēnešos kopumā ir vājinājies.
            
         
               (4)
            
            
               Tāpēc sviesta un vājpiena pulvera cenas Savienībā ir vēl vairāk pazeminājušās, un liekas, ka negatīvā tendence saglabāsies.
            
         
               (5)
            
            
               Tā ir radusies situācija, kad parastie pasākumi, kas ir izmantojami saskaņā ar Regulu (ES) Nr. 1308/2013, izrādās tirgus traucējuma novēršanai nepietiekami.
            
         
               (6)
            
            
               Regulas (ES) Nr. 1308/2013 12. panta d) punkts nosaka, ka valsts intervencei sviestam un vājpiena pulverim ir jābūt iespējamai no 1. marta līdz 30. septembrim. Saskaņā ar Komisijas Deleģētajā regulā (ES) Nr. 1336/2014 (2) noteiktajiem pagaidu ārkārtas pasākumiem valsts intervenci sviestam un vājpiena pulverim 2015. gadā var piemērot no 1. janvāra līdz 30. septembrim.
            
         
               (7)
            
            
               Lai būtu iespējams ātri izmantot visus iespējamos tirgus pasākumus un atbilstoši rīkoties situācijā, kad cenas turpina pazemināties un tirgus traucējumi padziļinās, ir svarīgi, lai valsts intervenci varētu bez pārtraukuma piemērot līdz nākamā intervences perioda sākumam 2016. gada 1. martā.
            
         
               (8)
            
            
               Tālab ir lietderīgi pagarināt 2015. gada intervences iepirkšanas periodu sviestam un vājpiena pulverim līdz 2015. gada 31. decembrim un par intervences iepirkšanas perioda sākumu 2016. gadā noteikt 1. janvāri.
            
         
               (9)
            
            
               Lai panāktu šajā regulā noteikto pagaidu pasākumu tūlītēju ietekmi tirgū un veicinātu cenu stabilizēšanos, šai regulai būtu jāstājas spēkā nākamajā dienā pēc tās publicēšanas,
            
         IR PIEŅĒMUSI ŠO REGULU.
   1. pants
   Atkāpjoties no Regulas (ES) Nr. 1308/2013 12. panta d) punkta, 2015. gada periodu, kurā sviestam un vājpiena pulverim var piemērot intervenci, pagarina līdz 2015. gada 31. decembrim.
   Atkāpjoties no Regulas (ES) Nr. 1308/2013 12. panta d) punkta, 2016. gadā valsts intervenci sviestam un vājpiena pulverim var piemērot no 1. janvāra līdz 30. septembrim.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 17. septembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 347, 20.12.2013., 671. lpp.
   
   
      (2)  Komisijas 2014. gada 16. decembra Deleģētā regula (ES) Nr. 1336/2014, ar ko nosaka pagaidu ārkārtas pasākumus piena un piena produktu nozarē, 2015. gadā agrāk sākot sviesta un sausā vājpiena valsts intervences periodu (OV L 360, 17.12.2014., 13. lpp.).